Fl-14 ta' Novembru 2016, il-Kunsill adotta regolament emendatorju dwar oġġetti li jistgħu jintużaw għall-piena kapitali, għat-tortura jew għal trattamenti jew pieni krudili, inumani jew degradanti oħra. Il-ftehim ser jippermetti li jiġi emendat ir-regolament 1236/2005 fid-dawl tal-iżviluppi minn meta daħal fis-seħħ fl-2006. Jipprevedi modifiki għar-regoli attwali dwar kontrolli fuq l-esportazzjoni, għal kontrolli ġodda fuq servizzi ta' senserija u assistenza teknika, għal projbizzjoni fuq ir-reklamar ta' ċerti oġġetti u għal emenda tad-definizzjoni ta' trattamenti jew pieni krudili, inumani jew degradanti oħra. L-għan huwa li jiġi evitat li l-esportazzjonijiet tal-UE jikkontribwixxu għall-ksur tad-drittijiet tal-bniedem f'pajjiżi terzi. Projbizzjoni tat-tortura u t-trattament ħażin hija minquxa fil-konvenzjonijiet tan-Nazzjonijiet Uniti dwar id-drittijiet tal-bniedem. Fil-livell tal-UE, il-Karta tad-Drittijiet Fundamentali tipprojbixxi l-piena kapitali u tiddikjara li "ħadd m'għandu jkun soġġett għal tortura jew għal pieni jew trattamenti inumani jew degradanti". L-UE tippromwovi wkoll ir-rispett lejn id-drittijiet fundamentali mad-dinja kollha. Ir-regolament tal-2005 dwar oġġetti għat-tortura Ir-regolament 1236/2005 jipprojbixxi l-esportazzjoni u l-importazzjoni ta' tagħmir/oġġetti li jistgħu jintużaw biss għat-tortura jew għall-piena kapitali. Dawn l-oġġetti huma mniżżlin fl-anness II tar-regolament. Ir-regolament jesiġi liċenzji speċifiċi għall-esportazzjoni ta' tagħmir/oġġetti li jista' jkollhom użu bħal dan iżda li għandhom ukoll applikazzjonijiet leġittimi. Dawn l-oġġetti huma soġġetti għal analiżi skont il-każ u huma mniżżlin fl-annessi III u IIIA tar-regolament. F'Diċembru 2011, ir-regolament ġie emendat biex tiġi kkontrollata l-esportazzjoni ta' drogi li jistgħu jintużaw għal eżekuzzjonijiet b'injezzjoni letali. Ir-regolament il-ġdid jippermetti li esportazzjonijiet lejn pajjiżi li huma partijiet għal konvenzjonijiet internazzjonali dwar il-piena kapitali jkunu koperti minn awtorizzazzjoni ġenerali. Il-pajjiż irid ikun abolixxa l-piena tal-mewt għar-reati kollha u l-oġġetti m'għandhomx jiġu riesportati lejn pajjiżi oħra. Ir-regolament il-ġdid jimponi wkoll projbizzjoni fuq is-senserija ta' tagħmir li huwa soġġett għal projbizzjoni fuq l-importazzjoni u l-esportazzjoni kif imniżżel fl-anness II, sabiex jiġu koperti trasferimenti ta' oġġetti li ma jkunux jinsabu fl-UE. Barra minn hekk, huwa jipprojbixxi l-għoti ta' servizzi ta' senserija minn kwalunkwe sensar li jkun konxju li l-oġġetti mniżżlin fl-anness III jew IIIA jistgħu jintużaw għat-tortura jew il-piena kapitali. Ir-regolament jipprojbixxi l-assistenza teknika (f'dak li jikkonċerna l-oġġetti mniżżlin fl-anness III jew IIIA) minn kwalunkwe persuna li tkun konxja li t-tagħmir ikkonċernat jista' jintuża għat-tortura jew il-piena kapitali. Huwa jaġġusta wkoll id-definizzjoni ta' trattamenti jew pieni krudili, inumani jew degradanti oħra fid-dawl tal-ġurisprudenza tal-Qorti Ewropea tad-Drittijiet tal-Bniedem. Barra minn hekk, jipprevedi proċedura ta' urġenza fil-każ li jkun meħtieġ li jiġu emendati malajr l-annessi tar-regolament il-ġdid meta jidħlu fis-suq oġġetti ġodda. Skont il-ftehim mal-Parlament Ewropew, it-test maqbul: jintroduċi sistema ta' awtorizzazzjoni preliminari għal servizzi ta' senserija u assistenza teknika għal oġġetti mniżżlin fl-anness III u IIIA jipprojbixxi l-ġarr ta' oġġetti fi transitu jekk imniżżlin fl-anness II, u ta' dawk imniżżlin fl-anness III jew IIIa jekk l-operatur ekonomiku jkollu informazzjoni dwar l-użu tagħhom fil-pajjiż destinatarju jipprojbixxi r-reklamar u l-promozzjoni f'wirjiet u fieri kummerċjali tal-oġġetti mniżżlin fl-anness II jistabbilixxi grupp ta' koordinazzjoni, li ser iservi bħala pjattaforma biex esperti tal-istati membri u l-Kummissjoni jkollhom skambju ta' informazzjoni dwar prattiki amministrattivi u jiddiskutu wkoll kwistjonijiet ta' interpretazzjoni, l-iżviluppi u l-implimentazzjoni tar-regolament L-emenda tar-regolament dwar il-kummerċ ta' ċerti oġġetti li jistgħu jintużaw għall-piena kapitali, tortura jew trattamenti jew kastigi oħrajn krudili, inumani jew degradanti Ara l-paġna tal-laqgħa